KOMISIJOS SPRENDIMAS
2006 m. rugpjūčio 4 d.
nustatantis orientacinį įsipareigojimų asignavimų, skirtų Europos teritorinio bendradarbiavimo tikslui 2007-2013 m. laikotarpiu, paskirstymą pagal valstybes nares
(pranešta dokumentu Nr. C(2006) 3473)
(2006/609/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. liepos 11 d. Tarybos reglamentą (EB) Nr. 1083/2006, nustatantį bendrąsias Europos regioninės plėtros fondo, Europos socialinio fondo ir Sanglaudos fondo nuostatas (1), ypač į jo 18 straipsnio 2 dalį,
kadangi:
(1)
Pagal Reglamento (EB) Nr. 1083/2006 3 straipsnio 2 dalies c punktą Europos teritorinio bendradarbiavimo tikslu siekiama stiprinti tarptautinį bendradarbiavimą vykdant bendras vietos ir regionines iniciatyvas ir tarpvalstybinio bendradarbiavimo veiksmus, skatinančius integruotą teritorinę plėtrą, kuri yra vienas Bendrijos prioritetų.
(2)
Pagal Reglamento (EB) Nr. 1083/2006 4 straipsnio 1 dalies c punktą Europos regioninės plėtros fondas prisideda prie to reglamento 3 straipsnio 2 dalies c punkte nurodytų tikslų įgyvendinimo.
(3)
Pagal Reglamento (EB) Nr. 1083/2006 21 straipsnio 1 dalį 2,52 % Fondų lėšų, skirtų 2007-2013 m. laikotarpio įsipareigojimams, skiriamos Europos teritorinio bendradarbiavimo tikslui, įskaitant 73,86 % tarptautiniam bendradarbiavimui remti ir 20,95 % tarpvalstybiniam bendradarbiavimui remti.
(4)
Europos teritorinio bendradarbiavimo tikslui skirtas lėšas būtina preliminariai paskirstyti pagal valstybes nares. Pagal Reglamento (EB) Nr. 1083/2006 18 straipsnio 2 dalį tai turėtų būti padaryta remiantis Reglamento (EB) Nr. 1083/2006 II priede nustatytais kriterijais ir metodais.
(5)
Reglamento (EB) Nr. 1083/2006 II priedo penktoje dalyje nustatytas metodas, kaip paskirstyti turimas lėšas valstybėms narėms ir regionams, atitinkantiems reikalavimus paramai gauti pagal to reglamento 7 straipsnio 1 ir 2 dalis.
(6)
Reglamento (EB) Nr. 1083/2006 II priedo 7 dalyje nustatyta didžiausia kiekvienai valstybei narei iš Fondų pervedama suma.
(7)
Reglamento (EB) Nr. 1083/2006 II priedo 12-31 dalyse nustatytos sumos, susijusios su tam tikrais konkrečiais atvejais 2007-2013 m. laikotarpiu, įskaitant specialų asignavimą PEACE programai, įgyvendinamai kaip tarptautinė programa.
(8)
Pagal Reglamento (EB) Nr. 1083/2006 24 straipsnį 0,25 % Fondų lėšų, skirtų 2007-2013 m. laikotarpio įsipareigojimams, skiriama techninei pagalbai Komisijos iniciatyva finansuoti; todėl techninei pagalbai skirtos sumos neturėtų būti įtrauktos į orientacinį paskirstymą pagal valstybes nares,
PRIĖMĖ ŠĮ SPRENDIMĄ:
1 straipsnis
Orientacinės įsipareigojimų asignavimų pagal valstybę narę sumos, skirtos regionams, atitinkantiems reikalavimus struktūrinių fondų paramai gauti pagal Europos teritorinio bendradarbiavimo tikslą, kaip nurodyta Reglamento (EB) Nr. 1083/2006 7 straipsnio 1 ir 2 dalyse, įskaitant papildomas sumas, nustatytas to reglamento II priede, yra tokios kaip nustatyta priedo 1 lentelėje.
Metinis įsipareigojimų asignavimų paskirstymas pagal valstybę narę, nurodytas pirmesnėje dalyje, yra toks, kaip nustatyta priedo 2 lentelėje.
2 straipsnis
Šis sprendimas skirtas valstybėms narėms.
Priimta Briuselyje, 2006 m. rugpjūčio 4 d.